## Rješenje Agencije za zaštitu tržišnog natjecanja klasa: UP/I 030-02/98-01/58, urbroj: 580-02/99-20 od 13

### NN 12/1999 (4.2.1999.), Rješenje Agencije za zaštitu tržišnog natjecanja klasa: UP/I 030-02/98-01/58, urbroj: 580-02/99-20 od 13

# **AGENCIJA ZA ZAŠTITU TRŽIŠNOG NATJECANJA**

Na temelju članka 35. Zakona o zaštiti tržišnog natjecanja ("Narodne
novine", br. 48/95, 52/97 i 89/98) u upravnoj stvari utvrđivanja narušavanja
slobodnog tržišnog natjecanja, a po zahtjevu Hrvatske obrtničke komore,
sa sjedištem u Zagrebu, Ilica 49/III, zastupane po tajniku dr. Petru Sindičiću,
a protiv Hrvatskog zavoda za zdravstveno osiguranje, sa sjedištem u Zagrebu,
Margaretska 3, zastupanog po direktoru Branku Malenici, temeljem odluke
i prijedloga Savjeta za zaštitu tržišnog natjecanja donesene na 23. sjednici,
održanoj 12. siječnja 1999. (članak 30. stavak 2. točke 1. i 2. i stavak
3. Zakona o zaštiti tržišnog natjecanja) ravnateljica Agencije za zaštitu
tržišnog natjecanja donosi

## **RJEŠENJE**

1. Nalaže se Hrvatskom zavodu za zdravstveno osiguranje da ne uvjetuje
sklapanje Ugovora o načinu provedbe ostvarivanja prava osiguranih osoba
Hrvatskog zavoda za zdravstveno osiguranje na očna pomagala s isporučiteljima
očnih pomagala (optičarima), dostavljenjem od strane isporučitelja očnih
pomagala (optičara) sklopljenih ugovora između optičara s proizvođačima
korekcijskih leća za naočale i s proizvođačima okvira za naočale.

2. Ugovori o načinu provedbe ostvarivanja prava osiguranih osoba Hrvatskog
zavoda za zdravstveno osiguranje na očna pomagala koje je Hrvatski zavod
za zdravstveno osiguranje sklopio s isporučiteljima očnih pomagala (optičarima),
protivno nalogu pod točkom 1. izreke ovoga rješenja, ne proizvode pravne
učinke.

3. Rješenje Agencije za zaštitu tržišnog natjecanja klasa: UP/I 030-02/98-01/58,
ur. broj: 580-02/98-VP-3 od 14. rujna 1998. stavlja se izvan snage.

4. Obvezuje se Hrvatski zavod za zdravstveno osiguranje sa sjedištem
u Zagrebu, Margaretska 3, da Hrvatskoj obrtničkoj komori iz Zagreba, Ilica
49/III, nadoknadi troškove postupka na ime upravne pristojbe u iznosu od
5.000,00 kuna.

Rok izvršenja: trideset (30) dana od dana dostave ovoga rješenja.

5. Ovo rješenje je konačno u upravnom postupku.

6. Ovo rješenje bit će objavljeno u "Narodnim novinama".

Obrazloženje

Hrvatska obrtnička komora sa sjedištem u Zagrebu, Ilica 49/III (u daljnjem
tekstu: HOK) zastupana po tajniku HOK-a dr. Petru Sindičiću, podnijela
je Agenciji za zaštitu tržišnog natjecanja (u daljnjem tekstu: Agencija)
4. rujna 1998. zahtjev za pokretanje postupka za utvrđivanje narušavanja
slobodnog tržišnog natjecanja primjenom članka 15. stavak 2., vezano uz
članak 4., te članka 20. točke 8. i 9. Zakona o zaštiti tržišnog natjecanja
("Narodne novine", br. 48/95, 52/97 i 89/98, u daljnjem tekstu: ZZTN) protiv
Hrvatskog zavoda za zdravstveno osiguranje iz Zagreba, Margaretska 3 (u
daljnjem tekstu: HZZO).

U prilogu zahtjeva HOK je dostavio Agenciji poziv koji je HZZO uputio
isporučiteljima očnih pomagala (u daljnjem tekstu: optičari) za sklapanje
ugovora o isporuci očnih pomagala klasa: 501-08/98-01/530, ur. broj: 338-01-04-98-1
od 13. kolovoza 1998, kao i popis tražene dokumentacije, te Prijedlog ugovora
o načinu provedbe ostvarivanja prava osiguranih osoba HZZO-a na očna pomagala.

HOK je nadalje u predmetnom zahtjevu naveo da je HZZO sklopio Sporazum
o poslovnoj suradnji s poduzetnikom Marinom Getaldićem d.d. kojim je prema
saznanjima HOK-a utvrđena obveza poduzetnika Marina Getaldića d.d. da će
proizvoditi količinu korekcijskih leća za naočale, koja će zadovoljiti
predvidive potrebe Hrvatske te da ostali proizvođači nisu sklopili takav
ugovor s HZZO-om, pa im je na taj način ograničen pristup tržištu.

U privitku zahtjeva HOK je dostavio i dopis od 26. kolovoza 1998. kojim
je od HZO-a zatražio dostavu na uvid Ugovora o poslovnoj suradnji koji
je, prema saznanju HOK-a, HZZO sklopio s poduzetnicima Marinom Getaldićem
d.d. i Ghetaldusom d.d.

Agencija je sukladno članku 141. stavak 1. točka 4. Zakona o općem upravnom
postupku ("Narodne novine", br. 53/91 u daljnjem tekstu: ZUP) u skraćenom
postupku donijela 14. rujna 1998. rješenje klasa: UP/I 030-02/98-01/58,
ur. broj: 580-02/98-VP-3, kojim je naložila HZZO-u da ne može uvjetovati
sklapanje ugovora s isporučiteljima očnih pomagala (optičarima) dostavljanjem
od strane isporučitelja (optičara) zaključenih ugovora između optičara
s proizvođačima leća, odnosno proizvođačima okvira za naočale. Naime, riječ
je o poduzimanju u javnom interesu hitne mjere koja se nije mogla odgađati,
a činjenice na kojima je rješenje bilo zasnovano učinjene su vjerojatnima.

Istovremeno je Agencija 14. rujna 1998. pokrenula poseban ispitni postupak
sukladno članku 142. ZUP-a, te članku 15. stavak 2. vezano uz članak 4.,
te članak 20. točke 8. i 9. ZZTN protiv HZZO-a kojim je zatražila očitovanje
HZZO-a, te dostavu Ugovora o poslovnoj suradnji koji je HZZO sklopio s
proizvođačima leća odnosno okvira za naočale. HZZO se na navode podnositelja
zahtjeva očitovao dopisom od 22. rujna 1998.

U očitovanju je HZZO istaknuo sljedeće:

- u okviru prava iz obveznog zdravstvenog osiguranja osigurava osiguranicima
pravo na ortopedska i druga pomagala sukladno odredbi članka 16. stavka
2. Zakona o zdravstvenom osiguranju ("Narodne novine", br. 1/97 - pročišćeni
tekst, 109/97, 13/98 i 88/98),

- uvjeti i način ostvarivanja prava na ortopedska pomagala, vrste pomagala
i cijena pomagala, te druga pitanja vezana uz ostvarenje tog prava regulirana
su Pravilnikom o ortopedskim i drugim pomagalima ("Narodne novine", br.
108/96, 13/97, 92/98, 97/98 i 104/98, u daljnjem tekstu: Pravilnik),

- sukladno odredbama Pravilnika osigurana osoba ostvaruje pravo na pomagalo
na način da potrebu za uporabu pomagala propiše liječnik određene specijalnosti
na propisanoj potvrdi koju ovjerava HZZO, a osigurana osoba na temelju
te potvrde naručuje pomagalo kod isporučitelja (optičara) s kojim HZZO
ima sklopljen ugovor o isporuci pomagala,

- člankom 78. Pravilnika uređeno je da HZZO sklapa ugovore o isporuci
pomagala s isporučiteljima na godinu dana,

- člankom 79. Pravilnika određeno je što se ugovorom uređuje (među ostalim
i propisana kakvoća pomagala),

- na zahtjev Upravnog vijeća HZZO-a Ministarstvo financija izuzelo je
HZZO od obveze da se očna pomagala nabavljaju po odredbama Zakona o nabavi
roba i usluga i ustupanju radova,

- HZZO je obvezan osiguranim osobama osigurati pomagalo propisanog jedinstvenog
standarda,

- odlučio se za naočale propisati standard korekcijskih leća i okvira
koje će isporučivati osiguranim osobama HZZO-a, a isti je odredio prema
standardu najvećih hrvatskih proizvođača s najdužom tradicijom, tj. prema
standardu poduzetnika Marina Getaldića d.d. i Ghetaldusa d.d.,

- HZZO je 28. srpnja 1998. sklopio Ugovore o poslovnoj suradnji u svezi
provedbe Pravilnika o ortopedskim i drugim pomagalima, klasa: 501-09/98-01/553,
ur. br. 338-01-04-98-1 i klasa: 501-09/98-01/552, ur. br. 338-01-04-98-1
s poduzetnikom Marinom Getaldićem d.d., odnosno s poduzetnikom Ghetaldusom
d.d., kojima je obvezao rečene poduzetnike da osiguraju proizvodnju korekcijskih
leća odnosno okvira za naočale utvrđene kvalitete, te da iste isporučuju
ugovornim isporučiteljima (optičarima) po nižim cijenama od cijena koje
HZZO plaća isporučiteljima, a koje su navedene u popisu pomagala iz Pravilnika,

- HZZO je 13. kolovoza 1998. u dnevnom tisku objavio poziv na sklapanje
ugovora o isporuci ortopedskih i drugih pomagala, a među njima i za grupu
B-očna i tiflotehnička pomagala,

- optičari su uz ostalu potrebnu dokumentaciju bili u spomenutom pozivu
obvezani da dostave i sklopljeni ugovor s proizvođačem korekcijskih leća
i s proizvođačem okvira za naočale važeći u momentu stavljanja ponude,

- rečeni uvjet je postavljen prema očitovanju HZZO-a jedino u cilju
saznanja od kojega proizvođača isporučitelji (optičari) nabavljaju korekcijske
leće odnosno okvire za naočale, te ispunjavaju li proizvođači traženi standard
koji je izričito naveden u dodatku 2. Prijedloga ugovora o načinu provedbe
ostvarivanja prava osiguranih osoba HZZO-a na očna pomagala,

- da HZZO nije nigdje naveo, zatražio ili uputio isporučitelje (optičare)
da nabavljaju leće od poduzetnika Marina Getaldića d.d., odnosno Ghetaldusa
d.d., te

- da će HZZO sklopiti ugovor sa svakim isporučiteljem očnih pomagala
koji nabavljaju korekcijske leće i okvire za naočale kod domaćih proizvođača
koji proizvode leće odnosno okvire traženog standarda i za to imaju uvjerenje
o kvaliteti, ako udovoljavaju i ostalim traženim standardima.

Agencija je sukladno članku 149. stavku 1. ZUP-a održala 29. listopada
1998. usmenu raspravu u ovom predmetu.

Nakon ocjene svih dokaza (pisanih očitovanja stranaka i izjava stranaka
s održane usmene rasprave) Agencija je utvrdila sljedeće:

1.  a) Sukladno članku 4. ZZTN Agencija je temeljem zahtjeva HOK-a od
4. rujna 1998. bila ovlaštena pokrenuti i voditi poseban ispitni postupak
protiv HZZO-a jer primjena ZZTN ne priječi obavljanje zadaće koja je HZZO-u
posebnim propisom povjerena i zbog koje je isti osnovan.

b) HZZO je poziv na sklapanje ugovora o isporuci očnih pomagala u trajanju
od godine dana uputio temeljem odredbe članka 16. stavka 2. Zakona o zdravstvenom
osiguranju ("Narodne novine", br. 1/97 - pročišćeni tekst, 109/97, 13/98
i 88/98) i članka 78. Pravilnika.

HZZO nikada u razdoblju prije upućenog poziva od 13. kolovoza 1998.
za sklapanje ugovora o isporuci očnih pomagala s optičarima nije tražio
dostavu prethodno sklopljenih ugovora između optičara s proizvođačima korekcijskih
leća odnosno okvira za naočale.

Stupanjem na snagu Pravilnika o izmjenama i dopunama Pravilnika o ortopedskim
i drugim pomagalima ("Narodne novine", br. 92 od 7. srpnja 1998.) u članku
79. je, između ostalih uvjeta koje ugovori o isporuci očnih pomagala moraju
sadržavati, uveden i uvjet propisane kakvoće pomagala.

Pozivajući se na spomenuti članak 79. Pravilnika, te članak 17. Zakona
o zdravstvenom osiguranju koji propisuje da pravo zdravstvenog osiguranja
razumijeva osiguranje zdravstvenog standarda pod jednakim uvjetima za sve
osigurane osobe, HZZO je prema očitovanju njegovog predstavnika danom na
usmenoj raspravi od 29. listopada 1998., osim vrste prava i pomagala, utvrdio
i standard cijene i kakvoće pomagala te dostupnosti mreže isporučitelja.
To je osigurao na način da je pozvao dva najveća hrvatska proizvođača korekcijskih
leća, odnosno okvira za naočale ("Marina Getaldića d.d., odnosno Ghetaldusa
d.d.) i s istima sklopio 28. srpnja 1998. Ugovore o poslovnoj suradnji
u svezi provedbe Pravilnika o ortopedskim i drugim pomagalima. Standard
očnih pomagala HZZO je odredio prema standardu koji su posjedovali rečeni
proizvođači, s objašnjenjem danim pred Agencijom da je riječ o standardu
koji postoji na tržištu. Spomenutim Ugovorima o poslovnoj suradnji zaključenim
s rečenim proizvođačima, HZZO ih je obvezao na redovitu isporuku pomagala
isporučiteljima, te je osigurao cijenu koja je niža od cijene utvrđene
Pravilnikom.

c) Temeljem tih Ugovora rečeni proizvođači pozvali su optičare na sklapanje
Ugovora o poslovnoj suradnji koji u sebi sadržavaju pojedine odredbe karakteristične
za ugovore o isključivoj kupnji (isključiva kupnja od rečenih proizvođača,
unaprijed ugovoren neto godišnji promet, zabrana obavljanja iste djelatnosti,
te ugovorna kazna u slučaju protivnog postupanja).

d) HZZO u okviru prava iz obveznog zdravstvenog osiguranja osigurava
svim osiguranicima pravo na ortopedska i druga pomagala sukladno članku
16. stavku 2. Zakona o zdravstvenom osiguranju, a pod uvjetima određenim
prethodno spomenutim Pravilnikom. Novčani rashodi HZZO-a na ime ortopedskih
i drugih pomagala u 1997. godini iznosili su 163,270.132.00 kuna.

Agencija je, tretirajući HZZO kao kupca rečenih pomagala, odnosno imajući
u vidu sredstva koja isti isplaćuje na ime participacije, utvrdila da HZZO
u tom dijelu svoje djelatnosti ima vladajući položaj sukladno članku 15.
stavku 2. i članku 18. stavak 1. točka 6. ZZTN.

Naime, tržišna snaga i nadmoćan položaj HZZO-a ne proizlazi samo iz
njegove financijske snage već osobito iz njegove sposobnosti uklanjanja
takmaca na tržištu ili dijelu tržišta usmjeravanjem na druge poduzetnike
i stvaranjem prepreka drugim poduzetnicima da pristupe tom tržištu sukladno
članku 18. stavku 1. točka 6. ZZTN.

Sukladno članku 19. stavku 1. ZZTN tržište na kojem djeluje HZZO je
cjelokupno područje Republike Hrvatske. Prema vrsti robe mjerodavano tržište
određuje se sukladno članku 19. stavku 2. kao tržište korekcijskih leća
za naočale i okvira za naočale čiju cijenu osiguranicima nadoknađuje HZZO.

Iz odredaba članka 15., 16., 17. i 71. Zakona o zdravstvenom osiguranju,
te odredaba članka 78. i 79. Pravilnika, odnosno odredaba Statuta na koje
se poziva HZZO, ne proizlazi da HZZO može postaviti kao uvjet za zaključenje
ugovora o isporuci očnih pomagala s optičarima dostavu već zaključenog
ugovora s proizvođačem korekcijskih leća odnosno okvira za naočale.

Pored navedenog u Prijedlogu ugovora o načinu provedbe ostvarivanja
prava osiguranih osoba HZZO-a na očna pomagala, u Dodatku 2. naveden je
naziv pomagala i to okvir za naočale odnosno leće za naočale, te propisana
šifra pomagala, vrsta, izvedba, najniži standard i uvjerenje o kvaliteti
koje pomagalo mora zadovoljavati.

Prema tome, pod uvjetom da optičar zadovolji tražene uvjete potpuno
je nebitno od kojeg je proizvođača kupio korekcijske leće odnosno okvire,
te jesu li isti domaće proizvodnje ili uvozni. HZZO je neposredno prije
nego što je uputio poziv optičarima za sklapanje ugovora o isporuci očnih
pomagala sklopio spomenute Ugovore o poslovnoj suradnji s rečenim proizvođačima
leća odnosno okvira, a isti su temeljem tih Ugovora sklopili Ugovore o
poslovnoj suradnji s više od 40% optičara u Republici Hrvatskoj, koji u
sebi sadrže pojedine odredbe karakteristične za ugovore o isključivoj kupnji.
Na taj način je HZZO, koristeći vladajući položaj, neovisno od toga je
li mu to bila namjera ili ne, ograničio slobodno tržišno natjecanje favoriziranjem
ova dva proizvođača, te stvaranjem prepreka drugim proizvođačima korekcijskih
leća odnosno okvira za naočale da pristupe tom tržištu.

Naime, utvrđeno je da u Hrvatskoj djeluju i drugi proizvođači korekcijskih
leća odnosno dioptrijskih okvira koji proizvode leće, odnosno okvire iste
kvalitete kao i poduzetnici Marin Getaldić d.d., odnosno Ghetaldus d.d.,
te posjeduju i traženo uvjerenje o kvaliteti koje je izdao Zavod za ispitivanje
kvalitete robe d.d. (u daljnjem tekstu: ZIK).

U vrijeme kad su optičari trebali podnijeti ponudu za sklapanje ugovora
o isporuci očnih pomagala s HZZO-om, a jedan od traženih uvjeta je bio
i dostava već zaključenog ugovora s proizvođačem koji posjeduje uvjerenje
o kvaliteti izdano od ZIK-a, većina novih malih poduzetnika obrtnika nije
imala traženo uvjerenje iako je proizvodila leće odnosno okvire tražene
kvalitete. To potvrđuje i podatak da je HZZO početkom rujna dobio ponudu
da osam proizvođača leća odnosno okvira za naočale, te tri uvoznika istih
za sklapanje ugovora o poslovnoj suradnji s HZZO-om, koji imaju propisano
uvjerenje o kvaliteti izdano od ZIK-a.

Na taj način nastupila je konkretna posljedica za većinu hrvatskih optičara
koji su temeljem spomenutih Ugovora o poslovnoj suradnji koje je HZZO sklopio
s poduzetnicima Marinom Getaldićem d.d. i Ghetaldusom d.d. sklopili Ugovore
o poslovnoj suradnji s rečenim poduzetnicima koji sadrže odredbe karakteristične
za ugovore o isključivoj kupnji. Time su svi ostali poduzetnici, proizvođači
i uvoznici isključeni s tog dijela tržišta. Štetne posljedice nastupile
su ili su mogle nastupiti i za potrošače jer bi u tom slučaju bili ograničeni
u slobodnom izboru vrsta leća i okvira za naočale na hrvatskom tržištu.
Pitanje, je li takva posljedica ili moguća posljedica i bila stvarna namjera
HZZO-a ili nije, sasvim je nebitno kod primjene odredaba ZZTN.

Neovisno od navedenog, sam uvjet da prije zaključenja ugovora o isporuci
očnih pomagala s HZZO-om optičar treba dostaviti i prethodno sklopljen
ugovor s proizvođačem leća za naočale i s proizvođačem okvira za naočale
postavio je HZZO bez pravnog osnova. Na taj način HZZO je zlouporabio svoj
vladajući položaj i spriječio slobodno tržišno natjecanje, jer je na bespravan
način od druge ugovorne strane tražio da unaprijed sklopi ugovor s proizvođačem.
Time je došlo do povrede članka 20. točke 8. i 9. ZZTN.

Kontrolu kvalitete očnih pomagala HZZO treba provoditi na pravno dopušten
način sukladno Zakonu o zdravstvenom osiguranju i Statutu HZZO-a.

Slijedom iznijetog, donesena je odluka kao pod točkom 1. izreke ovoga
rješenja.

2. Ponudu za sklapanje ugovora o isporuci očnih pomogala povodom poziva
HZZO od 13. kolovoza 1998. podnijelo je 235 optičara, ali do dana održane
usmene rasprave u ovom predmetu, a sukladno izjavi predstavnika HZZO sa
spomenute rasprave, nije sklopljen ugovor niti s jednim optičarem.

Za slučaj da je HZZO ipak naknadno sklopio s nekim optičarima ugovore
o isporuci očnih pomagala protivno nalogu pod točkom 1. izreke ovoga rješenja,
takvi ugovori neće proizvesti pravne učinke, kao što je i odlučeno u točki
2. izreke ovoga rješenja.

3. Rješenje Agencije klasa: UP/I 030-02/98-01/58, ur. br. 580-02/98-VP-3
od 14. rujna 1998. donijeto u skraćenom postupku sukladno članku 141. stavak
1. točka 4. ZUP-a stavlja se izvan snage danom donošenja ovoga rješenja.

Naime, rečeno rješenje bilo je doneseno na rok od najduže godinu dana,
odnosno do donošenja drukčije odluke Agencije, te je odlučeno kao u točki
3. izreke ovoga rješenja.

4. Temeljem zahtjeva HOK-a od 30. studenoga 1998. za naknadu troškova
postupka, a primjenom članka 114. stavak 2. i 4. i članka 117. stavak 1.
i 2. ZUP-a, HZZO je dužan u roku od trideset (30) dana od dana dostave
ovoga rješenja na račun HOK-a nadoknaditi troškove postupka na ime upravne
pristojbe u svoti od 5.000,00 kuna, predviđene člankom 14. točkom 18. pod
nazivom "Pristojbe za zaštitu tržišnog natjecanja", tarifnim brojem 108.
Zakona o izmjenama i dopunama Zakona o upravnim pristojbama ("Narodne novine",
br. 131 od 5. prosinca 1997.), kao što je i odlučeno točkom 4. izreke ovoga
rješenja.

5. Ovo rješenje je konačno u upravnom postupku.

Nepostupanje po ovom rješenju imat će za posljedicu poduzimanje radnji
radi primjene kaznenih odredbi na HZZO, sukladno članku 40. stavak 1. točka
4. ZZTN, te primjenu kaznenih odredbi na odgovornu osobu HZZO-a predviđene
člankom 40. stavkom 2. ZZTN.

6. Na osnovu članka 37a. stavak 1. ZZTN, rješenje će biti objavljeno
u "Narodnim novinama", te je odlučeno kao u točki 6. izreke ovoga rješenja.

*Uputa o pravnom lijeku*

Protiv ovog rješenja nije dopuštena žalba, ali nezadovoljna stranka
može, sukladno odredbama članka 37. ZZTN pokrenuti upravni spor kod Upravnog
suda Republike Hrvatske u roku od trideset (30) dana od dana dostave ovoga
rješenja.

Klasa: UP/I030-02/98-01/58
Urbroj: 580-02/99-20
Zagreb, 13. siječnja 1999.

Ravnateljica
**dr. Deša Mlikotin Tomić,** v. r

Rješenje, NN 12/1999-289